**Seletuskiri**

Mulgi Vallavolikogu

Otsuse eelnõu

„Mulgi Vallavolikogu revisjonikomisjoni esimehe ja aseesimehe valimine” juurde

**Otsuse eelnõu sisuks on revisjonikomisjoni esimehe ja aseesimehe valimine.**

Mulgi Vallavolikogu revisjonikomisjoni esimees Enn Sarv esitas 25. septembril 2024. a vallavolikogule avalduse komisjoni esimehe ametikohalt tagasiastumise kohta alates 26. septembrist 2024. a.

[Kohaliku omavalitsuse korralduse seaduse](https://www.riigiteataja.ee/akt/KOKS) (KOKS) § 47 lg 16 kohaselt komisjoni esimehe või aseesimehe volituste lõppemisel seoses tema umbusaldamisega, **tagasiastumisega,** volikogu liikme volituste lõppemise või peatumisega **valitakse uuesti nii komisjoni esimees kui ka aseesimees.**

[Kohaliku omavalitsuse korralduse seaduse](https://www.riigiteataja.ee/akt/KOKS) (KOKS) § 22 lg 1 punkti 20 järgi on volikogu komisjonide esimeeste ja aseesimeeste valimine volikogu liikmete hulgast vallavolikogu ainupädevuses. KOKS § 47 lg 11 alusel valitakse komisjoni esimees ja aseesimees üheaegselt salajasel hääletusel. Volikogu liikmel on üks hääl. Sama § lõike 12 kohaselt saab komisjoni esimeheks kõige rohkem hääli kogunud kandidaat. Komisjoni aseesimeheks saab häältearvult teiseks jäänud kandidaat.

KOKSi § 45 lõike 3 järgi otsustatakse isikuvalimised salajasel hääletusel. Valituks osutub kandidaat, kes saab vallavolikogu **poolthäälte enamuse.** Hääletamise ja hääletustulemuste kindlakstegemise kord on kindlaks määratud Mulgi valla põhimääruse §-s 6. Selle järgi viib hääletamise läbi ja teeb kindlaks hääletustulemused vähemalt **3-liikmeline häältelugemiskomisjon.**

Valimistulemused vormistatakse vallavolikogu otsusega. Isikuvalimiste tulemusi üle ei hääletata.